Power: Rusia duhet të qetësojë krizën
Ambasadorja amerikane në OKB tha se nëse Moska nuk zgjedh rrugën e qetësimit, SHBA janë të gatshme të marrin masa për të thelluar izolimin politik dhe ekonomik të Rusisë
Ambasadorja amerikane në OKB i bëri dje thirrje Rusisë të tërheqë mobilizimin ushtarak në Ukrainë dhe të angazhohet në procesin e ndërmjetësimit për të zgjidhur krizën. Ambasadorja Samantha Power thotë se Rusia ka bërë një numër pretendimesh për trajtimin jo të mirë të rusëve dhe popullatës rusisht-folëse në Ukrainë. Uashingtoni thotë se këto pretendime janë të pabaza. Zonja Power bëri thirrje për dërgimin e shpejtë të vëzhguesve në Ukrainën lindore dhe Krime për të ndjekur situatën: Zonja Power tha se nëse Moska nuk zgjedh rrugën e qetësimit të krizës, Shtetet e Bashkuara janë të gatshme të marrin masa për të thelluar izolimin politik dhe ekonomik të Rusisë: Ambasadorja Power tha se e ardhmja e ukrainasve duhet të vendoset nga ata vetë dhe të mos diktohet nga forca të jashtme. Ajo dënoi ndalimin dhe dëbimin me forcë të të dërguarit të posaçëm të OKB-së Robert Serry dje nga kryeqyteti i Krimesë. Zëvendës Sekretari i Përgjithshëm i OKB-së Jan Eliasson ndodhet në Kiev për t’u takuar me palë të ndryshme. Ai tha në një intervistë telefonike se pas kërcënimeve nga një grup i armatosur prej 10-15 vetësh, i dërguari i posaçëm i OKB-së Robert Serry vendosi të kthehet nga Simferopoli në Kiev ku ai do të vazhdojë misionin. Një zyrtar i lartë i OKB-së po niset për në Kiev për të ndjekur situatën e të drejtave të njeriut në terren.